സാങ്കേതിക സര്വകലാശാല: ഒന്നാം വര്ഷ ബി ടെക് ക്ലാസുകള് 22ന് ആരംഭിക്കും തിരുവനന്തപുരം: എ.പി.ജെ അബ്ദുല് കലാം സാങ്കേതിക ശാസ്ത്ര സര്വകലാശാലയിലെ ഒന്നാം വര്ഷ ബി ടെക്, ബി.ആര്ക്, ബി.എച്ച്.എം സി.ടി, ബി. ഡെസ് ക്ലാസുകള് നവംബര് 22 ന് തുടങ്ങും. ഓഫ്ലൈന് ആയിട്ടാണ് ക്ലാസുകള് ആരംഭിക്കുക. ഹോസ്റ്റല് അഡ്മിഷന്, മറ്റ് നടപടി ക്രമങ്ങള്ക്കുമായി ആദ്യ ദിവസം വിദ്യാര്ഥികള് കോളജുകളില് ചെലവഴിക്കണം. തുടര്ന്ന് 23 മുതല് 27 വരെ സര്വകലാശാലയും അതാത് കോളജുകളും ചേര്ന്ന് ബി.ടെക് ഒന്നാം വര്ഷ വിദ്യാര്ഥികള്ക്കായി ഇന്ഡക്ഷന് ട്രെയിനിങ് പ്രോഗ്രാം ക്രമീകരിക്കും. സര്വകലാശാല നടത്തുന്ന സെഷനുകള് ഓണ്ലൈനായാണ് നടത്തുക.ഒന്നാം വര്ഷ എം ടെക്, എം പ്ലാന്, എം ആര്ക് ക്ലാസുകള് നവംബര് 15 ന് തുടങ്ങുമെന്നും സര്വകലാശാല അധികൃതര് അറിയിച്ചു.